En liten til middelsstor (vingespenn 10-14 millimeter), brun vikler. Arten ligner blant annet på slektningene reinfannrotvikler og gul prestekragerotvikler, men er jevntover mindre enn disse, og forvingens gule flekk er forholdsvis større. Forvingen er brun med en stor, kommaformet, gul flekk ved bakkanten. Når sommerfuglen hviler, danner flekkene på de to vingene til sammen en hesteskoformet tegning, derav det norske navnet. Vingen har også noen små, trekantede hvite flekker ved forkanten og to smale, sølvfargede skråstreker nær spissen. Bakvingen er brun.